《借居冶山弟公邸补种花树偶成》
清代·孔璐华

虚庭自幽敞，依依百笏宽。我家汤沐宅，借居聊盘桓。

堂前有古槐，绿阴影团圞。我亦爱花木，橐驼种此间。

新槐出檐际，垂柳拂栏杆。紫藤杂丁香，还倚竹数竿。

海棠最嫣姹，桃李何攒攒。虽未成老圃，因之忆杏坛。

春深雨渐多，日日对花看。待得三五载，群卉皆可观。

出游已十载，复来住长安。开轩惟把卷，恬然心共閒。

作者简介：孔璐华，字经楼，曲阜人。衍圣公庆镕女兄，仪徵大学士、谥文达阮元继室。有《唐宋旧经楼稿》。